Republikeine en demokrate bereik dooiepunt, regering gesluitPres. Donald Trump. Foto: AP Photo/Alex Brandon Pres. Donald Trump en republikeinse wetmakers het Saterdag ŉ dooiepunt bereik met demokrate oor die Amerikaanse regering se sluiting. Die republikeine het gesê hulle sal slegs verder oor die kwessie van immigrasie onderhandel as die regering heropen word. Reuters berig finansiering vir federale agentskappe het teen middernag opgedroog met nog geen ooreenkoms in die kongres nie. Dit beteken wesenlik dat Trump se tweede jaar as president sonder ŉ funksionerende regering begin het. Die demokrate het by hul eis gebly dat enige korttermyn-wetgewing beskerming vir jong, ongedokumenteerde immigrante, ook bekend as “dreamers”, insluit. Die republikeine het weer op hul beurt gesê hulle weier om verder oor immigrasie te onderhandel tot die demokrate vir hulle die stemme gegee het wat hulle benodig om die regering weer te heropen. Vir die eerste keer sedert Oktober 2013, toe ŉ soortgelyke verloop vir 16 dae aangehou het en net die mees noodsaaklike staatswerksaamhede nog aan die gang was, is federale werknemers aangesê om by die huis te bly of in sommige se geval, om sonder betaling te werk totdat die nuwe finansiering goedgekeur is. Die republikeins beheerde senaat en die huis van verteenwoordigers het Saterdag ŉ rare naweeksessie gehou terwyl ŉ politieke krisis hulle in die gesig staar wat moontlik die kongresverkiesings in November kan beïnvloed. Teen 19:00 het albei partye mislukking erken, handdoek ingegooi en ooreengekom om Sondag verder te werk. Mitch McConnell, die leier van die senaat, het gesê die senaat sal Maandag vir wetgewing stem om die regering tot 8 Februarie te finansier tensy demokrate toestem dat dit vroeër gehou kan word. “Ons sal môre weer terug wees op ons pos en onderhandelinge voortsit tot tyd en wyl demokrate vir wetgewing stem wat die regering weer sal heropen,” het McConnell gesê. Volgens Sarah Sanders, woordvoerder vir die Withuis, sal die president nie onderhandel oor immigrasie alvorens die demokrate “ophou speletjies speel en die regering weer heropen nie”. Die regering moes sedert die aanvang van die nuwe finansiële jaar in Oktober met drie agtereenvolgende tydelike finansiering-wetsontwerpe worstel. Trump het op Twitter getwiet: “Dít is die eenjaarherdenking van my presidentskap en die demokrate wou vir my ŉ oulike geskenk gee.” Volgens die departement van verdediging sal die operasies in Afghanistan en ander militêre aktiwiteite steeds voortgaan en federale wetstoepassers ook op hul pos bly.